CELEX: 32012R1089
Language: lt
Date: 2012-11-19 00:00:00
Title: 2012 m. lapkričio 19 d. Komisijos įgyvendinimo reglamentas (ES) Nr. 1089/2012 dėl tam tikrų prekių klasifikavimo Kombinuotojoje nomenklatūroje

22.11.2012   
            
            
               LT
            
            
               Europos Sąjungos oficialusis leidinys
            
            
               L 323/10
            
         KOMISIJOS ĮGYVENDINIMO REGLAMENTAS (ES) Nr. 1089/2012
   2012 m. lapkričio 19 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. lapkričio 19 d.
      
         
            Komisijos vardu Pirmininko pavedimu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Elektroninis aparatas (vadinamasis daugiakanalis perjungiklis, angl. multi-switch), sumontuotas korpuse, kurio apytikriai matmenys 26 × 12 × 7 cm, turintis šias sąsajas:
                  
                              —
                           
                           
                              4 tarpinio dažnio įėjimus su mažatriukšmiams dažnių keitikliams (LNB) skirtu lygio reguliatoriumi,
                           
                        
                              —
                           
                           
                              1 įėjimą su antžeminei TV antenai skirtu lygio reguliatoriumi,
                           
                        
                              —
                           
                           
                              4 išėjimus palydovinės televizijos imtuvams prijungti.
                           
                        Jame įmontuotas stiprintuvas kabelio nuostoliams kompensuoti.
                  Aparatas skirtas naudoti daugiaabonentėse palydovinės televizijos priėmimo sistemose, pvz., quad LNB sistemose. Jis suteikia galimybę keliais palydovinės TV imtuvais priimti skirtingus televizijos signalus iš vienos palydovinės antenos, bet nekeičia ir nemodifikuoja signalų.
                  Aparatas taip pat suteikia galimybę paskirstyti vieną antžeminės TV signalą.
               
               
                  8543 70 90
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8543, 8543 70 ir 8543 70 90 atitinkančiais prekių aprašymais.
                  Kadangi aparatas tik suteikia galimybę paskirstyti televizijos signalus, o palydovinė antena gali veikti ir be aparato, aparatas nelaikytinas būtinu antenos veikimui. Taigi aparatas neklasifikuotinas kaip 8529 pozicijai priskiriamos antenos dalis.
                  Todėl aparatas klasifikuotinas kaip aparatas, atliekantis tam tikrą tik jam būdingą funkciją, nenurodytas kitoje 85 skirsnio vietoje, priskiriant KN kodą 8543 70 90.